Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А. Ч. од С., поднесена против Општина Центар по предметот Барање за пристап до информации од јавен карактер, на ден 03.06.2025 година, го донесе следното:

**Р Е Ш Е Н И Е**

**СЕ ЗАПИРА** постапката по Жалбата изјавена од А. Ч. од Скопје, поднесена против Општина Центар, заведена во Агенцијата со бр. 08-159 на 21.05.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

А. Ч. од С., како што е наведено во Жалбата, на 02.04.2024 година, поднел Барање за пристап до информации од јавен карактер до Општина Центар, со кое побарал по по пошта да му се достави препис од следната информација:

„ - Дали улицата „Геирги Скрижевски„ на потегот од куќниот бр. 10 па до куќниот бр.1 на Водно е категоризирана како: 1) станбена, 2) собирна, 3) сервисна улица или некој друг тип на улица?

* Дали е поставена сообраќајна сигнализација на наведениот потег од улицата и каква?
* Дали оваа улица е едносмерна и движењето на возилата е дозволено само надолу кон улицата Рилски конгрес?
* Дали на улицата Георги Скрижевски на споменатиот потег возачите (на пр. Жителите што живеат на таа улица) возилата можат да ги паркираат покрај десниот или левиот раб на коловозот согласно чл.65 ст.1 од Законот за безбедност на сообраќајот на патиштата?
* Колку метри е широк коловозот на наведениот потег на ул. Георги Скрижевски и дали има хоризонтална сообраќајна сигнализација?

Дали има тротоари за движење на пешаци на овој потег од улицата?“

Постапувајќи по ова Барање, Имателот на информации донел Решение со архивски број 09-2117/4 од 02.05.2025 година. Во образложението, при одговор на барањето, меѓудругото е наведено: „Почитувани согласно член 10 од законот за Град Скопје одржувањето на хоризонталната и вертикалната сигнализација е ингеренција на Град Скопје.... ....За улицата нема утврден режим на сообраќај од страна на Општина Центар, но за подетални информации обратете се во Град Скопје кој што е надлежен и ги издава решенијата за утврдување на режим на сообраќај....“

Барателот на информации на 25.04.2025 година поднесе Жалба до Агенцијата, заведена во архивата на Агенцијата под бр.08-159. Во Жалбата е наведено дека „До Општина Центар..... имам поднесено барање за слободен пристап до информации од јавен карактер. ...Веќе е изминат законскиот рок, а немам добиено никаков одговор.“

Агенцијата со електронски допис бр. 08-159 од 25.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 02.05.2025 година до Агенцијата достави е-маил, заведен во Агенцијата под бр.08-159, во кој е наведено: „...Барателот на информации А. Ч., поднел Жалба бр.08-159 на 25.04.2025 година до Агенцијата. Во прилог Ви доставувам Решение со позитивен одговор – кое е доставено до Барателот на информации А. Ч.. Се извинуваме за задоцнетиот одговор.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ЈА УВАЖИ,Решението на Имателот на информации бр. 09-2117/4 од 02.05.2025 година го поништи и предметот го врати на повторно постапување пред првостепениот орган, посочувајки муна Имателот на информации да постапи по Барањето на Барателот согласно одредбите од Законот за слободен пристап до информации од јавен карактер и на начин и во форма наведени во Барањето, а за информациите кои ниту ги создал ниту располага со нив, должен е да постапи согласно член 18 од Законот за слобооден пристап до информациите од јавен карактер.

Постапувајќи по Решението, Имателот на информации при повторното постапување донел Решение бр. 09-2117/6 од 19.05.2025 година, со кое одговара на дел од бараните информации, наведувајќи: „....постапувајќи по Решението на Агенцијата за слободен пристап до информации од јавен карактер..... по предмет Барање за пристап до информации од јавен карактер.... одново го разгледа Барањето и по истото позитивно одговара. ..... На барателот му се доставуваат бараните информации со кои располага Општина Центар – Скопје и кои се создадени согласно нејзината надлежност:

„1. Улицата согласно деталниот план има три категоризации, но според куќниот број станува збор за сервисна улица.

1. и 6. За посочената улица профилот согласно ДУП е 10 м со по 1,5м тротоари.“

Бидејќи Општина Центар-Скопје не ги создала и не располага со дел од бараните информации од Барањето..... предметното Барање се препраќа до Град Скопје со цел да одговорат на прашањата кои се од нивна надлежност и да ги достават бараните информации до Барателот”

Незадоволен од вака донесеното решение останал Барателот на информации, поради што, достави втора Жалба до Агенцијата, заведена под бр.08-159 на 21.05.2025 година. Во жалбените наводи се истакнува: „ .... ја поднесувам оваа жалба, поради тоа што веќе се обратив до Град Скопје и оттаму добив одговор дека Општина Центар за предметната улица воопшто немала поднесено барање за издавање на сообраќаен режим, така што таков сообраќаен режим од страна на Град Скопје до денес не е вооопшто донесен. ... Не се точни тврдењата дека Општина Центар во овој предмет би требало да создава нова информација која не ја поседува. Во првобитното решение всушност Општина Центар ги достави повеќето од бараните информации. Проблемот може да се надмине на начин што Општина Центар повторно да го донесе решението од 2 мај 2025 со доставените информации, кон кои ќе одговори и на барањето испратено согласно чл.24, ст.4 ЗСПИЈК.“

Агенцијата, преку е-маил заведен со број 08-159 од 21.05.2025 година, ја препрати втората Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 02.06.2025 година, Имателот на информации до Агенцијата достави електронско известување по втората Жалба, заведено во Агенцијата со број 08-159, во кое се наведува: „.... во прилог Ви ја доставуваме целокупната документација за Жалба изјавена од А. Ч.. Општина Центар повторно изготви Решение за позитивен одговор во кој се доставуваат бараните информации со кои располага Општината и кои се создадени согласно нејзината надлежност. ... Општината, односно надлежниот Сектор не располага со други информации во врска со прашањата наведени во предметното Барање. Решението кое е обжалено со втората Жалба изјавена од А. Ч., беше изготвено следејќи ги во целост насоките од Решението на Агенцијата, за прифаќање на првата Жалба од Барателот. Одговоривме позитивно на прашањата од наша надлежност, и Барањето согласно ЗСПИЈК беше препратено до надлежен Имател на информации – Град Скопје. Истиот Барател има доставувано и други слични Барања за други општински улици, кои согласно надлежностите на Општината му се во целост одговорени. ....не располагаме со дополнителни информации во врска со прашањата наведени во Барањето, освен оние кои ги доставуваме.....“ При тоа, Имателот на информации, во прилог на известувањето, доставува фотокопија од Решение со архивски број 09-2117/8 од 29.05.2025 година.

Агенцијата, преку е-маил заведен со број 08-159 од 02.06.2025 година, го препрати произнесувањето на Имателот на информации, заедно со Решение бр. 09-2117/8 од 29.05.2025 година, со кое доставува одговори на прашањата кои се содржани во Барањето за пристап до информации од јавен карактер. При тоа, го замоли Барателот, да ги разгледа добиените одговори – информации од јавен карактер, содржани во Решение 09-2117/8 од 29.05.2025 година и доколку е задоволен од добиените информации да достави е-меил со кој ќе ја извести Агенцијата дека е постапено по неговото барање, од страна на Имателот на информации, односно дека ги добил бараните информации.

На 03.06.2025 година, Барателот на информации достави е-маил заведен со бр. 08-159, со кој ја извести Агенцијата следното: „Ве известувам дека нема да поднесувам жалба против донесеното решение од Општина Центар.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Изработил: Петар Гајдов

Одобрил:

Доставено до:

- архива на Агенцијата

- жалителот/барател на информацијата

- имател на информацијата